### Beslutning

Godkendt med bemærkning om, at formanden for udvalget deltager i styregruppen og at planen evalueres i foråret 2025.

Afbud: Kurt Frederiksen

### Sagsfremstilling

## Resume og sagens baggrund

På Teknik- og Miljøudvalgsmødet den 7. marts 2024 har udvalget anmodet administrationen om at udarbejde en beredskabsplan for håndtering af affald i vejrligssituationer. Forslag til beredskabsplan fremlægges nu til godkendelse.

## Indstillinger

Chefen for Vej, Ejendom og Affald indstiller, at forslag til beredskabsplan godkendes.

## Behandling

Teknik- og Miljøudvalget.

## Sagsfremstilling

På Teknik- og Miljøudvalgsmødet den 7. marts 2024 anmodede udvalget administrationen om at udarbejde en beredskabsplan for håndtering af affald i vejrligssituationer. På baggrund af det har administrationen udarbejdet et forslag til beredskabsplan for håndtering af affald i vejrligssituationer.

Beredskabsplanen er udarbejdet i samarbejde med den nuværende renovatør City Container. I forlængelse af beredskabsplanen er der udarbejdet en indsatsplan, der beskriver aftalte indsatser mellem City Container og Kalundborg Kommune.

Kalundborg Kommune og City Container vurderer i tæt samarbejde og ud fra de aktuelle vejrforhold, hvornår beredskabsplanen skal tages i brug.

Herudover vurderer City Container løbende muligheder for udvikling af lastbiler, grej og personale i forhold til at kunne imødegå vanskelige vejrligssituationer.

Beredskabsplanen beskriver blandt andet planens formål og hvilke indsatser og hvilken kommunikationsstrategi, der skal bruges i en vejrligssituation.

*Formål:*

Beredskabsplanen har til formål at sikre håndtering af affald i vejrligssituationer, herunder formilde korrekt og rettidig information til borgerne, lave indsatser, der forhindrer ophobning affald, og skabe en koordineret indsats mellem relevante interne og eksterne parter.

Beredskabsplanen skal ses i sammenhæng med indsamlingskontrakten mellem renovatøren og Kalundborg kommune og den aftalte indsatsplan.

*Indsatser:*

Beredskabsplanen beskriver en række konkrete indsatser, der kan og skal tages i brug i blandt andet vejrligssituationer:

* Nedsættelse af intern styregruppe og et eksternt sneberedskab
* Give borgerne mulighed for at stille sække med ekstra affald
* Mulighed for ændring af indsamlingstidsrum og tømmedage
* Åbne genbrugspladserne for modtagelse af dagrenovation

*Kommunikation:*

Hurtig, ærlig og enslydende kommunikation skal sikre, at borgerne føler sig informeret og vejledt gennem hele vejrligsperioden.

Beredskabsplanen beskriver hvilken strategi, der skal kommunikeres ud fra, hvilke kanaler, der skal kommunikeres på og hvilke interessenter, der skal kommunikeres med.

I løbet af sommeren 2024 udskiftes den nuværende sms-service med appen Perfect Waste. Ud over at kunne sende push-beskeder før tømning, kan borgerne blandt andet søge viden om sortering, se kommende tømmedage og gå direkte til selvbetjening.

Perfect Waste giver i modsætning til sms-servicen, mulighed for at lave en mere direkte kommunikation til borgerne med aktuelle driftsinformationer, der vedrører den tilmeldte adresse.

*Evaluering:*

Beredskabsplanen evalueres og tilpasses med ny viden efter brug. En evaluering skal sikrer at beredskabsplanen forbliver relevant og effektiv, hvilket vil skabe en mere robust håndtering næste gang, den skal tages i brug.

*Krisesituationer:*

Beredskabsplanen kan også anvendes ved krisesituationer som pandemier, cyberangreb og infrastrukturelle nedbrud.

Beredskabsplanen er vedlagt som Bilag 1.

## Økonomiske konsekvenser

Affaldsområdet er brugerfinansieret og skal hvile i sig selv. Indsatserne i beredskabsplanen vil som udgangspunkt være finansieret af det eksisterende driftsbudget. Derfor skal finansieringen findes inden for eksisterende budgetter og gebyrer.